b"\n_START_ARTICLE_\nHMS Rochester (L50)\n_START_SECTION_\nPalvelus\n_START_PARAGRAPH_\nValmistuessaan alus m\xc3\xa4\xc3\xa4r\xc3\xa4ttiin Etel\xc3\xa4-Afrikan laivastoasemalle ja sen sisaralus HMS Milford otettiin palvelukseen viikkoa my\xc3\xb6hemmin koeajojen p\xc3\xa4\xc3\xa4tytty\xc3\xa4. Alus palveli aina vuoteen 1939 saakka Simonstownissa, jossa sen aseistus uusittiin vuoden 1938 lopulla hieman ennen Britteinsaarille paluuta. Alus palasi palvelukseen kes\xc3\xa4kuussa 1939, jolloin se m\xc3\xa4\xc3\xa4r\xc3\xa4ttiin It\xc3\xa4-Intian laivastoasemalle. Alus saapui 1. syyskuuta Adeniin, miss\xc3\xa4 se aloitti pari p\xc3\xa4iv\xc3\xa4\xc3\xa4 my\xc3\xb6hemmin Persianlahden alueen meriliikenteen valvonnan._NEWLINE_Alus m\xc3\xa4\xc3\xa4r\xc3\xa4ttiin lokakuun lopulla palaamaan Britteinsaarille ja se l\xc3\xa4hti marraskuussa kotimatkalle. Matka keskeytyi aluksen saadessa m\xc3\xa4\xc3\xa4r\xc3\xa4yksen suojata saattueen Freetownista Britteinsaarille. Se liittyi joulukuussa Freetownissa saattueeseen SL42, jonka m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4n saatettuaan alus m\xc3\xa4\xc3\xa4r\xc3\xa4ttiin Humberiin telakalle huollettavaksi._NEWLINE_Tammikuussa 1940 alus liitettiin L\xc3\xa4ntisen reitin alaiseen 2. saattajaviirikk\xc3\xb6\xc3\xb6n. Alus palasi telakalta helmikuussa liittyen koeajojen j\xc3\xa4lkeen viirikk\xc3\xb6\xc3\xb6ns\xc3\xa4 Liverpoolissa. Alus kolaroi 27. maaliskuuta SS Longfordin kanssa k\xc3\xa4rsien vesirajan alapuolisia vaurioita, mutta aluksen korjausta viivytettiin sotatoimien kiihtyess\xc3\xa4._NEWLINE_Alus suojasi 6. huhtikuuta HMS Aberdeenin, HMS Wellingtonin ja HMS Vimyn kanssa Gibraltarille matkaavaa saattueetta OG25F, josta Rochester ja Vimy erkanivat seuraavana p\xc3\xa4iv\xc3\xa4n\xc3\xa4. Alukset liittyiv\xc3\xa4t 8. huhtikuuta Liverpooliin matkanneeseen saattueeseen HG25F, jonka suojana olivat HMS Viscount ja HMS Witch sek\xc3\xa4 Ranskan laivaston h\xc3\xa4vitt\xc3\xa4j\xc3\xa4. Alus erkani 11. huhtikuuta Liverpooliin saavuttuaan saattueesta._NEWLINE_Aluksen palvelus L\xc3\xa4ntisen reitin alaisuudessa jatkui sen suojatessa saattueita. Alus liittyi 5. toukokuuta HMS Whitehallin kanssa Gibraltarille l\xc3\xa4hteneeseen saattueeseen OG28, mist\xc3\xa4 ne erkanivat  kahden Ranskan laivaston h\xc3\xa4vitt\xc3\xa4j\xc3\xa4n saavuttua suojaamaan saattuetta. Rochester siirrettiin kes\xc3\xa4kuussa Liverpoolissa telakalla, mist\xc3\xa4 se vapautui hein\xc3\xa4kuussa palaten palvelukseen elokuussa koeajojen p\xc3\xa4\xc3\xa4tytty\xc3\xa4._NEWLINE_Alus oli vuoden 1941 toukokuuhun L\xc3\xa4ntisen alueen saattajaosastossa. Toukokuussa alus suojasi HMS Amazonin ja HMS Bulldogin kanssa saattuetta OB218. Saattueen jouduttua sukellusvenehy\xc3\xb6kk\xc3\xa4yksen kohteeksi suojue hy\xc3\xb6kk\xc3\xa4si 7. toukokuuta Saksan laivaston sukellusveneen U-94 kimppuun l\xc3\xa4hell\xc3\xa4 Islantia. Kes\xc3\xa4kuussa alus siirrettiin Liverpoolissa telakalle, jossa sille asennettiin tutka tyyppi\xc3\xa4 271. Palattuaan hein\xc3\xa4kuussa telakalta alus siirrettiin Londonderryyn, jossa se liittyi 37. saattajaryhm\xc3\xa4\xc3\xa4n._NEWLINE_Elokuussa alus suojasi ryhm\xc3\xa4ns\xc3\xa4 mukana Atlantin saattueita, kunnes se siirtyi ryhm\xc3\xa4n mukana Britteinsaarten ja Freetownin v\xc3\xa4liselle saattuereitille syyskuussa. Alus osallistui 19. lokakuuta saattuetta HG74 suojatessaan Saksan laivaston sukellusveneen U-204:n upottamiseen Cape Spartelin edustalla (35\xc2\xb046\xe2\x80\xb2N, 06\xc2\xb002\xe2\x80\xb2W ). Vuoden lopulla Rochester siirrettiin 43. saattajaryhm\xc3\xa4\xc3\xa4n._NEWLINE_Suojatessaan saattuetta OS18 Rochester upotti 6. helmikuuta 1942 yhdess\xc3\xa4 HMS Tamariskin kanssa Azorien edustalla syvyyspommein sukellusveneen U-82. Alus jatkoi saattueiden suojaamista, kunnes se siirrettiin toukokuussa Tyness\xc3\xa4 telakalle. Alukselle asennettiin muun muassa ilmavalvontatutka tyyppi\xc3\xa4 291 ja radiopeilausj\xc3\xa4rrjestelm\xc3\xa4 FH3. Telakalta poistuttuaan kes\xc3\xa4kuussa ja koeajojen p\xc3\xa4\xc3\xa4tytty\xc3\xa4 alus palasi Freetowniin 43. saattajaryhm\xc3\xa4\xc3\xa4n._NEWLINE_Alus suojasi HMS Ernen ja HMS Sandwichin kanssa saattuetta OS35, kun alukset upottivat 31. hein\xc3\xa4kuuta sukellusveneen U-213:n azorien edustalla (36\xc2\xb045\xe2\x80\xb2N, 22\xc2\xb050\xe2\x80\xb2E ). Rochester jatkoi saattueiden suojaamista Freetownista, kunnes se m\xc3\xa4\xc3\xa4r\xc3\xa4ttiin syyskuussa operaatio Torchiin Gibraltarille suojaamaan saattueita._NEWLINE_Lokakuussa alus suojasi Gibraltarille matkaavia saattueita ja marraskuussa se siirtyi ryhm\xc3\xa4ns\xc3\xa4 mukana Gibraltarille suojatakseen l\xc3\xa4ntisen V\xc3\xa4limeren saattueita. Joulukuussa alus jatkoi Pohjois-Afrikan rannikon satamiin matkanneiden saattueiden suojaamista, kunnes se tammikuussa m\xc3\xa4\xc3\xa4r\xc3\xa4ttiin palaaman L\xc3\xa4ntisen reitin alaisuuteen Britteinsaarille. K\xc3\xa4skyn seurauksena alus siirtyi viel\xc3\xa4 tammikuun aikana Liverpooliin, jossa se helmikuussa liittyi 39. saattajaryhm\xc3\xa4\xc3\xa4n._NEWLINE_Alus suojasi maaliskuussa ryhm\xc3\xa4ns\xc3\xa4 mukana saattuetta OS44 ja se jatkoi Atlantin saattueiden suojaamista seuranneen kuukauden. Touko-kes\xc3\xa4kuun alus oli Humberissa telakalla huollettavana, mist\xc3\xa4 palattuaan se aloitti ryhm\xc3\xa4ns\xc3\xa4 mukana Freetowniin matkanneiden saattueiden suojaamisen. Suojatessaan saattuetta OS51 alus osallistui 15. hein\xc3\xa4kuuta sukellusveneen U-135 upottamiseen. Elokuussa alus suojasi ryhm\xc3\xa4ns\xc3\xa4 mukana saattueetta OS54/KMS25 ja syyskuussa saattuetta MKS28. Alus jatkoi vuoden loppuun Britteinsaarten ja Gibraltarin v\xc3\xa4lisen reitin saattueiden suojaamista._NEWLINE_Vuoden 1944 alun Rochester' suojasi ryhm\xc3\xa4ns\xc3\xa4 mukana Atlantin saattueita, kunnes ryhm\xc3\xa4 m\xc3\xa4\xc3\xa4r\xc3\xa4ttiin huhtikuussa siirtym\xc3\xa4\xc3\xa4n Portsmouthiin valmistautumaan Normandian maihinnousuun. Toukokuussa alus siirrettiin Portsmouthin komentajan lippulaivaksi. Alus kolaroi 31. toukokuuta HMS Hartin kanssa niiden torjuessa sukellusvenett\xc3\xa4. Alus siirrettin korjattavaksi Devonportin telakalle, josta palattuaan alus suojasi Kanaalin saattueita._NEWLINE_Hein\xc3\xa4kuussa Rochester siirrettiin 41. saattajaryhm\xc3\xa4\xc3\xa4n Plymouthiin ja kuukautta my\xc3\xb6hemmin Force 29:n johtoalukseksi. Alus oli osastonsa HKML292:n ja troolari HMT Kingston Andalusiten kanssa Brestin edustalla tukemassa kuuden moottoritorpedoveneen toimintaa. Alus palasi operaatiosta vapauduttuaan 41. saattajaryhm\xc3\xa4\xc3\xa4n suojaamaan Kanaalin saattueita._NEWLINE_Rochester m\xc3\xa4\xc3\xa4r\xc3\xa4ttiin lokakuussa Newcastleen telakalle modernisoitavaksi ja se siirtyi telakalle marraskuussa. Telakalla alus valmistettiin merenkulun koululaivaksi liitett\xc3\xa4v\xc3\xa4ksi merisotakoulu HMS Dryadiin Portsmouthissa. Aluksen p\xc3\xa4\xc3\xa4aseet poistettiin ja sille asennettiin uusi tyypin 277 tutka. Koeajojen p\xc3\xa4\xc3\xa4tytty\xc3\xa4 maaliskuussa 1945 alus liitettiin merisotakouluun._NEWLINE_Alus sijoitettiin poistolistalle 1949 ja se myytiin 16. tammikuuta 1951 Clayton and Davielle romutettavaksi Dunston on Tyneen. Alus saapui hinattuna romutettavaksi 10. helmikuuta."